b'\n_START_ARTICLE_\nGustaf Munch-Petersen\n_START_SECTION_\nBiografi\n_START_PARAGRAPH_\nGustaf Munch-Petersen voksede op i et velstillet og liberalt hjem som s\xc3\xb8n af Valfrid Palmgren, svenskf\xc3\xb8dt lektor i svensk ved K\xc3\xb8benhavns Universitet, og Jon Julius Munch-Petersen, professor i ingeni\xc3\xb8rvidenskab ved Polyteknisk L\xc3\xa6reanstalt. Han blev student i 1930 og p\xc3\xa5begyndte flere akademiske uddannelser, der dog ikke kunne fastholde hans interesse. _NEWLINE_I stedet koncentrerede han sig med st\xc3\xb8tte af for\xc3\xa6ldrene om kunst og digtning, og han debuterede med bogen det n\xc3\xb8gne menneske i 1932. Han fik ligeledes udstillet malerier p\xc3\xa5 flere udstillinger. I 1935 flyttede han til Bornholm, hvor han i 1936 blev gift med keramikeren Lisbeth Hjorth. I 1937 meldte han sig frivilligt p\xc3\xa5 Folkefrontens side i Den spanske borgerkrig, hvor han faldt i kamp \xc3\xa5ret efter._NEWLINE_I sine breve fra Spanien fremstiller Gustaf Munch-Petersen kampen som en videref\xc3\xb8relse af sit kunstneriske arbejde._NEWLINE_Gustaf Munch-Petersen efterlod sig ved sin d\xc3\xb8d b\xc3\xb8rnene Mette (f\xc3\xb8dt 1936) og Ursula (f\xc3\xb8dt 1937) samt sin kone, Lisbeth Munch-Petersen (1908-1997)._NEWLINE_Hans f\xc3\xa6tter, Arne Munch-Petersen, var en kendt kommunist og folketingsmand der arresteredes og omkom under Stalins udrensninger i Moskva i 1940.\n_START_SECTION_\nBetydning\n_START_PARAGRAPH_\nOmst\xc3\xa6ndighederne ved Gustaf Munch-Petersens d\xc3\xb8d bet\xc3\xb8d bredere interesse for hans digte, og kort efter hans d\xc3\xb8d udkom en antologi, Udvalgte Digte, der blev solgt i st\xc3\xb8rre oplag end de b\xc3\xb8ger, der udkom, mens han levede. Efter afslutningen af anden verdenskrig blev han betragtet som en helt, der faldt under kampen mod den internationale fascisme \xe2\x80\x93 en forl\xc3\xb8ber for modstandsk\xc3\xa6mperne under den danske bes\xc3\xa6ttelse._NEWLINE_Hans modernistiske forfatterskab har haft betydning for nyere lyrikere som Michael Strunge.'